Дакъикъихым пенальтитI къытхурагъауэ
«Черноморец» (Новороссийск) — «Спартак-Налшык» (Налшык) — 1:1 (1:0). Новороссийск. «Центральный» стадион. ШыщхьэуIум и 1-м. ЦIыху 1200-рэ еплъащ.
Судьяхэр: Шишкин (Тамбов), Харченкэ (Астрахань), Магомедов (Мэхъэчкъалэ).
«Черноморец»: Зайцев, Мироник, Ахмеджанов, Джамалутдинов, Поникаров (Мальковский, 61), Чабанов (Захаров, 58), Магомедов, Миносян (Гаранжа, 65), Шабичев (Волков, 78), Клочков (Пацев, 46), Дибиргаджиев.
«Спартак-Налшык»: Щоджэн, Сындыку (Запалацкий, 76), Ольмезов, КIэдыкIуей, Белоусов, Машэжь, Iэпщацэ (Салахетдинов, 90+3), Дэхъу (Шаваев, 74), Хьэшыр (Iэщын, 90+2), Ашу (Апажэ, 77), Бацэ.
Топхэр дагъэкIащ: Дибиргаджиевым, 10 — пенальтикIэ (1:0). Хьэшырым, 63 (1:1).
Дагъуэ къыхуащIащ: Сындыкум, Щоджэным, Ольмезовым, Клочковым, Хьэшырым, Iэпщацэм, Джамалутдиновым, Белоусовым, Мироник, Ахмеджановым, Бацэм.
ЕплIанэ дакъикъэм Чабановым пенальтир худэгъэкIакъым.
Мыбы и пэ къихуэу командитIми зэIущIэ гугъухэр щрагъэкIуэкIат Урысей Федерацэм футболымкIэ и кубокыр къэхьынымкIэ зэхьэзэхуэм. Джэгум хухаха зэманыр яхуримыкъуу ахэр я хьэрхуэрэгъухэм сыхьэт тIурытIым щIигъукIэ еныкъуэкъуат икIи я къарур зыкъомкIэ щIихат. Абы щыгъуэми, текIуэныгъэхэр зыIэрагъэхьати, гукъыдэж хъарзынэ яIэт.
Новоросссийск щызэхэтыну зэIущIэм дэ тфIэхьэлэмэту дыпэплъэрт. Щхьэусыгъуэ нэхъыщхьэр — «Спартак-Налшыкымрэ» «Черноморец»-мрэ я гъуэхэм зы анэм къилъхуа зэкъуэшитI дэтынкIэ зэрыхъунурат. АрщхьэкIэ ди командэм и капитан Щоджэн Борис зи пашэ гупыр сыт щыгъуи хуэдэу губгъуэм къришами, абы и къуэш нэхъыщIэ Азэмэт апхуэдэ Iэмал хэгъэрейхэм зэкIэ къратакъым. Хэт ищIэн, етIуанэ къекIуэкIыгъуэр Налшык щыщекIуэкIынум ирихьэлIэу зэкъуэшхэр зи гъуащхьэтет командэхэм я зэпэщIэтыныгъэм деплъыну къыщIэкIынщ. Ар хьэлэмэт хъунут!
Хуабжьу удэзыхьэхащ вэсэмахуэ-рей зэIущIэри. Ар нэхъыбэу зи фIыгъэр джэгум и судья нэхъыщхьэ Тамбов къикIа Шишкинращ. ЗэIущэм и еплIанэ, епщIанэ дакъикъэхэм абы «Спартак-Налшыкым» и гъуэм пенальтитI новороссийскдэсхэр къригъэуащ. Япэм Щоджэным къригъэгъэзащ, етIуанэм зыри хуещIакъым. Абы дигу къигъэкIыжащ илъэс зытIущ ипэкIэ IэфIыпс жылагъуэм щыIэу налшыкдэсхэм я гъуэм зэIущIэм и япэ дакъикъиблым пенальтитI кърагъэуауэ зэрыщытар. ЕтIуанэ дивизионым апхуэдэ куэд щыплъагъунущ.
63-нэ дакъикъэм Хьэшыр Алан дахэ дыдэу бжыгъэр зэхуэдэ ищIыжыфащ, къыпежэжьа гъуащхьэхъумитIым я зэхуакум дэцIэфтри. АдэкIи ди щIалэхэр текIуэныгъэм нэхъ пэгъунэгъуащ икIи тепщэныгъэр зыкъомрэ яIыгъащ. АрщхьэкIэ джэгур 1:1-уэ иухащ.
Иджы фыщыдгъэгъуэзэнщ етIуанэ дивизионым и «Ипщэ» гупым щекIуэкI зэхьэзэхуэм и зи чэзу джэгугъуэм кърикIуа бжыгъэхэм: «Алания» (Владикавказ) — «Анжи» (Мэхъэчкъалэ) — 2:1, «Краснодар-3» (Краснодар) — «Легион-Динамо» (Мэхъэчкъалэ) — 4:1, Мэхъэчкъалэ» (Мэхэчкъалэ) — «Урожай» (Краснодар) — 2:0, «Динамо-Ставрополь» (Ставрополь) — «Дружба» (Мейкъуапэ) — 1:2, «Волгарь» (Астрахань) — «СКА (Дон Iус Ростов) — 1:0, «Мэшыкъуэ-КМВ» (Псыхуабэ) — «Биолог-Новокубанск» (Прогресс) — 0:0, «Интер» (Черкесск) — «Спартак-Владикавказ» (Владикавказ) — 1:0.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм ипкъ иткIэ къыкIэлъыкIуэ зэIущIэр «Спартак-Налшыкым» и стадионым щригъэкIуэкIынущ. ШыщхьэуIум и 9-м абы къригъэблэгъэнущ «Краснодар-3»-р. НэхъапэжкIэ, блыщхьэ къакIуэ, зэхэтынущ къэралым и кубокыр къэхьыным теухуа зэпеуэм и финалым и 1/64-нэ Iыхьэм хыхьэ джэгугъуэ. Налшыкдэсхэм я хьэщIэнущ Черкесск и «Интер»-р.
Жыласэ Заурбэч.
